赠嵇康诗二首 其一
郭遐叔 (WeiJin)
每念遘会，惟曰不足。昕往宵归，常苦其速。欢接无厌，如川赴谷。如何忽尔，将适他俗。言驾有日，巾车命仆。思言君子，温其如玉。心之忧矣，视丹如绿。如何忽尔，超将远逝。心之忧矣，将以怵惕。怵惕惟何，惟思惟忧。展转反侧，寤寐追求。驰情运想，神往形留。心之忧矣，增其劳愁。不见可欲，使心不乱。譬彼造化，抗无崖畔。封疆昼界，事利任难。唯予与子，本不同贯。交重情亲，欲面无算。如何忽尔，时适他馆。明发不寐，耿耿极旦。心之忧矣，增其愤叹。天地悠长，人生若忽。苟非知命，安保旦夕。思与君子，穷年卒岁。优哉逍遥，幸无陨越。如何君子，超将远迈。我情愿关，我言愿结。心之忧矣，良以忉怛。